آزادی سے پہلے اکثریتی فرقے کے طبقہ بالا کو یہ احساس شدت سے ستانے لگا کہ جمہوری نظام کے تحت اگر اقلیتوں اور پسماندہ قوموںنے اقتدار میں حصہ داری کی مہم شروع کی تو تا حال حکمراں ذاتوں کیلئے بڑی مصیبت کھڑی ہوجائے گی۔ دلت لیڈر ڈاکٹر بھیم راؤ امبیڈکر نے آر ایس ایس کے ذریعے منوسمرتی پرمبنی آئین ہند کے سلسلہ میں اپنے خدشات کا اظہار کرتے ہوئے کہاکہ متوسط طبقہ ہندوؤں کے راج میں پسماندہ قوموں کو زندگی کے ہر شعبے میں امتیازی سلوک کا سامنا کرنا پڑے گا۔ اس مسئلے کے حل کیلئے گاندھی جی نے پونا پیکٹ (Poona Pact) کے ذریعے درج فہرست ذاتوں اور قبائلی اقوام کیلئے الگ حلقۂ انتخاب کے بجائے ریزرویشن دلانے کا وعدہ کیا۔ اسی زمانے میں مسلم لیگ نے بھی الگ انتخابی حلقوں، مسلم آبادی کے لحاظ سے متناسب نمائندگی اور اقتدار میں حصہ کی تحریک چلائی۔ در اصل یہی وہ زمانہ ہے جب ملک میں قومی تحریک کو پس پشت ڈال کر فسطائی قوتوں نے ’ہندو راشٹر‘ کے منصوبے پر شدت سے عمل شروع کردیا۔ اگر چہ گاندھی جی کے قتل کے بعد اس تحریک کے حامیوں پر ہر طرف سے لعن و طعن ہوئی مگر پابندیوں کے باوجود اس کی پیش رفت جاری رہی۔ مرکزی میں کانگریسی حکومت کے باوجود بیشتر فرقہ وارانہ فسادات کے دوران آر ایس ایس نے مسلمانوں کو تباہ و برباد کرنے میں کوئی کسر نہیں اٹھا رکھی۔ ثبوت کیلئے جمشید پور فسادات (اپریل 1979ئ) کے سلسلے میں جیتندر نرائن کمیشن رپورٹ، احمد آباد فسادات (ستمبر 1969ئ) کے متعلق جگ موہن ریڈی کمیشن رپورٹ، بھونڈی اور جل گاؤں میں قتل و غارت گری (مئی 1970ئ) کے سلسلے میں ڈی پی مادون کمیشن رپورٹ اور بابری مسجد انہدام کے بعد ممبئی کے فسادات پر مبنی جسٹس شری کرشن رپورٹ کا مطالعہ کافی ہے۔ ان تمام رپورٹوں میں واضح طور پر سنگھ پریوار کے سیاسی عزائم اور اشتعال انگیزیوں کا پردہ فاش کیا گیا ہے۔